डा. ग्रेवाल : हिन्दी में और शायद पंजाबी में भी उत्तरआधुनिकतावाद के प्रभाव स्वरूप प्रवृतियां चल रही हैं। एक तो जनवादी प्रगतिशील धारा रही है। 70 के दशक में एक विश्वास था कि अगर कुछ व्यक्तियों का रूपांतरण हो जाए तो दूसरों को आसानी से मनाया जा सकता है। इनकी चेतना का स्तर ऊपर उठ जाएगा और वह संघर्ष के लिए तैयार हो जाएंगे। वह इस तरह हथियार उठाकर राजनीतिक संघर्ष में कूद जाएंगे। इस सोच की सीमाओं को पहचाना जा रहा है और समकालीन वर्ग संघर्ष और वर्ग हितों की वास्तविक स्थिति को फिर से विचारा जाने लगा है। प्राथमिकताओं में इस बदलाव को कुछ स्तर तक उत्तर-आधुनिकतावाद की देन भी कहा जा सकता है। अब की बदली सोच के अुनसार राजनीतिक स्तर पर निर्णायक संघर्ष तक पहुंचने से पहले हमें इस बात का जायजा लेना चाहिए कि हमारी चेतना का निर्माण कैसे हुआ। इस चेतना में उपभोक्तावादी संस्कृति व उपनिवेशवादी मूल्य व्यवस्था अपने सूक्ष्म धरातलों में कैसे रची-बसी है, इसका पता लगाया जाए। जब तक इनकी पहचान नहीं होगी, तब तक इनके विरोध में खड़े होने का रास्ता नहीं निकाला जा सकता। आज के उत्तर-आधुनिकतावाद से प्रभावित उनकी रचनाओं में इसका उचित इस्तेमाल मिलता है। जो चेतना के स्तर पर संघर्ष और मूल्य व्यवस्था में खरे-खोटे का निर्णय करती हैं और सामान्य ज्ञान के स्तर पर अतार्किकता को पहचानने पर जोर देती हैं। इन रचनाओं में क्रांतिकारी संघर्ष की बजाए मूल्य व्यवस्था का, खासतौर पर अधिकांश जनता की चेतना का निरीक्षण करने की आलोचनात्मक प्रवृति है। कहानी व कविता में ऐसा आलोचनात्मक विश्लेषण इस नीयत के साथ हो रहा है कि आज की स्थिति बदलनी चाहिए, परन्तु बदलने से पहले चेतना की बनावट को समझा जाना चाहिए और उनकी खाली जगहों को पहचाना जाना चाहिए, जिनको भरने की जरूरत है।